ပါထေယျသုတ်

ဘုရားရှင် ကောသလနိုင်ငံ သာဝတ္ထိမြို့ ဇေတဝန်ကျောင်းတော်ဝယ် သီတင်းသုံးတော်မူစဉ် အညတရနတ်သား၏ မေးလျှောက်ထားချက်အရ ၁။ သံသရာခရီး (ကြီးကျယ်သောကန္တာရခရီးကို လွန်မြောက်ရန် ခက်ခဲသောခရီး)သွားသူအတွက် “သဒ္ဓါ-ယုံကြည်မှုသည် လမ်းစာရိက္ခာဖြစ်သည်။ ၂။ သိရီ= (ကောင်းမှုရှင်တို့၏ အစိုးရခြင်း)သည် စည်းစိမ်ချမ်းသာတို့၏ တည်နေရာ ဖြစ်သည်။ ၃။ အလိုရမ္မက်သည် လူကို ဆွဲငင်ထားသည်။ ၄။ လောက၌ အလိုရမ္မက်ကို စွန့်နိုင်ရန် ခက်ခဲသည်။ ၅။ ငှက်ကို ကျော့ကွင်းဖြင့် ဖွဲ့ချည်တုတ်နှောင်ထားသကဲ့သို့ များစွာသော သတ္တဝါတို့ကို အလိုရမ္မက်ဖြင့် ဖွဲ့တုတ်ချည်နှောင်ထား၏-ဟု ဘုရားရှင် ဟောကြားတော်မူသည့်သုတ်။ အဋ္ဌကထာ, ဋီကာတို့၌ မှတ်သားဖွယ်ဖွင့်ဆိုချက်များ ပါရှိပါသည်။ -သံ၊၁၊၄၁။ သံ၊မြန်၊၁၊၄၁။ သံ၊ဋ္ဌ၊၁၊၉၄။ သံ၊ဋီ၊၁၊၁၄၀။ -သံယုတ္တနိကာယ၊ သဂါထာဝဂ္ဂသံယုတ္တ၊ ၁-ဒေဝတာသံယုတ္တ၊ ၈-ဆေတွာဝဂ္ဂ၊ နဝမသုတ်။ ပခုက္ကူမြို့ မဟာဝိသုတာရာမတိုက်၊ သာသနဓဇ သိရီပဝရ ဓမ္မာစရိယ၊ B.A (ဝိဇ္ဇာဂုဏ်ထူး-သီရိလင်္ကာ)၊ အဂ္ဂမဟာပဏ္ဍိတ ဘဒ္ဒန္တ ကေလာသမဟာထေရ် တိပိဋကသူစိကျမ်း နှင့် နိုင်ငံတော်ပရိယတ္တိသာသနာ့ တက္ကသိုလ် (ရန်ကုန်) ဒုတိယပါမောက္ခချုပ်၊ အဂ္ဂမဟာပဏ္ဍိတ ဘဒ္ဒန္တကုမာရထေရ် တိပိဋက သုတ္တသူစိ ဝိဘာဝိနီ ကိုးကား Category:သံယုတ္တနိကာယ်